
Objektivnost znanstvenog promatranja reducirala je naša 
saznanja o Dioklecijanovoj palači na materijalne činjenice l 
doživljaj njezinih vrijednosti svela ponajviše na ono što je mjer- 
ljivo standardima kasnoantičke arhitekture. Sentimentalni, pak, 
lokalpatriotizam insistira s druge strane na dimenziji izuzetnog 
i kolosalnog, toliko dobro sačuvanog da mu gotovo i nema 
usporedbe u nekoj drugoj sredini. I u takvim konstatacijama ima 
nesumnjivo istine pa ona u najvećem broju slučajeva pridobiva 
pažnju svakoga koji o Palači nešto pročita ili je osobno razgleda. 
Međutim, iza te fizičke nametljivosti kojoj se često divimo, a 
katkada je i odviše uzdižemo, jer ipak sve što je monumentalno 
i staro po postanju ne mora samim time pobuditi i prevelik in- 
teres, iza te, dakle spomeničke nametljivosti svoji vrijednost 
daleko teže sagledljiva, čak jedva i uočljiva: to je samo nasta- 
janje Palače, onaj slijed ljudskog angažiranja i rada od časa kad 
je car izrekao svoju volju, do projektantske zamisli, odnosno put 
od početka realizacije, do njezina završetka. 

Smije se pretpostaviti, makar se mnogi ovakvom pojednostav- 
ljenju i protivili, da je jednog dana Imperator Augustus Caius 
Valerius Diocletianus izustio: »Fiat palatium!« Božanska, carska 
volja, neka ju je slobodno usporediti s božanskom moći kršćan- 
skoga Boga kad je rekao »Neka bude svjetlost!« značila je 
otprilike isto, jer, tome smo svjedoci, Palača jest. U tom kratkom 
sažetku, u izričaju Dioklesove volje, onaj Dominus Diocletianus, 
Iovius, sin Jupitrov, bio je savršen poticaj svim slojevima 
državne vlasti, bez obzira što je ostvarenje careve želje pred- 
stavljalo veleban zadatak, vrlo složen i nadasve skup. 

Vjeruje se da je samog cara neki osobni, po svoji prilici no- 
stalgijom obilježeni razlog potakao da baš ovdje, usred da- 
našnjeg Splita, sagradi svoju Palaču. Jer kako to da on, gospodar 
zemalja od Britanije do Perzije i od Galije do Afrike, odabere 
baš taj djelić jadranskog tla. Romantičari, naravno, rado sa- 
stavljaju priče, nama ostaje da im vjerujemo ili da im se intimno 
priklanjamo ako nam to katkad odgovara. Nije li, naime, pri- 
vlačno vidjeti gospodara svijeta, uzdignuta na istočnjački način 
do samog božanstva, i kao čovjeku koji ni ono »fiat palatium« 
ne izriče da bi demonstrirao svoju moć, već kao ljudsku želju 
da se poslije decenija ratovanja i lutanja, vladanja i putovanja 
negdje smir i to baš u rodnom kraju, doduše u prostoriima 
punim luksuza koji mu određuje status, tj. u palači koja je 


monumentalna i raskošna jer takva, budući da je careva, treba 
da bude. 

Razlozi su po svoj prilici drukčije naravi, one praktične, o 
kojoj je također ponešto kazano. Palača, što je dobro poznato, 
sagrađena je nedaleko Salone, glavnog grada provincije Dalma- 
cije. Bila je tako, nalazeći se u blizini velikog grada i gotovo u 
središtu tadašnje rimske države, povezana i s Istokom i sa 
Zapadom, s balkanskim zaledjem i s Apeninskim poluotokom, 
s Nikomedijom i Sirmijem, s Milanom i T rijerom. Diokles i 
njegov suvladar Augustus Gaius Aurelius Maximianus Herculius 
i dva cezara Galerije i Konstancije — i bez obzira na abdikaciju 
prve dvojice 305. godine — trebalo je da budu u stalnu doticaju 
u teškim vremenima političkih i ekonomskih reformi, u trenutku 
kada ekspanzivna kršćanska ideologija potiče na razmišljanje 
izazivajući državu. To vrijeme tetrarhije, svršetak 3. i početak 
4. stoljeća namrijelo je i Saloni velik ugled i još veći prosperitet 
što se ogleda i u sljedećim stoljećima u bogatoj povijesti saloni- 
tanskog kršćanstva. 

No, caru-božanstvu trebalo je dati sve ono što mu Dripada 
pa u realizaciju velebnog projekta uložiti sve što je moguće. 
Dovesti tako i graditelje s Orijenta, projektante koji će efikasno 
riješiti i opskrbu vodom, i careve odaje uz samio more podići 
iznad valova koje donosi jugo, i prirediti veličanstveni mauzolej 
koji je šezdesetgodišnji Diokles svakodnevno gledao pripre- 
madjući se vjerojatno i za samu smrt. I stupove iz Egipta do- 
premiti kad to treba, a bili su potrebni baš oni od crvena granita, 
i ukrcati ih u krhke lađe pa ploviti do Aspalathosa mjesec ili 
više dana. 

Na Palači, međutim, osim doista monumentalnog graditeljstva 
postoji 1 mnoštvo detalja često nevidljivih i nedostupnih da- 
našnjem oku (a da li ih je ponekad tako skrivene vidjelo i 
gledalo i ono nekadašnje?) koje može otkriti tek izoštreno oko 
umjetnika dok rukuje fotografskim aparatom. A sve to skupa 
sagrađeno je i isklesano u kratkom roku: za nešto više od pet, 
a manje od deset godina, pa nam se to čini nemogućim i s 
današnjeg stanovišta procjenjivanja. Pri tome obično pomišljamo 
više na onaj fizički dio posla, a znatno manje na intelektualni i 
kreativni čin, bilo da se radi o graditeljima, tvorcima osnovne 
zamisli, bilo o majstorima i klesarima koji su oblikovali arhitek- 
turu te obrađivali unutrašnju i vanjsku dekoraciju isklesanu u 





kamenu. Deseci i stotine tih iskusnih vještaka svoga posla radili 
su zajedno s nepreglednim brojem fizičkih radnika na radilištu, 
u kamenolomima, na sječi drvene građe, na lađama, u razno- 
vrsnim zanatskim radionicama. Stotine i tisuće ljudskih sudbina 
proteklo je odvojeno od svoga zavičaja i dovedeno u neki tuđi, 
njima sasvim malo ili nikako poznat kraj. Ostali su izgubljeni u 
beskonačnom tijeku vremena osim rijetkih slučajeva kad ih pre- 
poznajemo u nekom znaku ili čak čitavom osobnom imenu. 
Danas tu nepoznatu i zapostavljenu dimenziju Palače, taj golemi 
ljudski rad, otkrivamo posredstvom filma i umjetnikova oka 
koje bilježi pomoću objektiva svoga aparata tragove dlijeta na 
kapitelima, frizovima, na kamenu građevine ili ornamenta. 

Zvonimir Buljević je snimao ovom prilikom po carevoj Palači 
baš takve detalje, nisu ga privlačile toliko poznate vedute i 
prospekti, već ponajviše oni suprotni sadržaji, nedostupni djelići 
golemog ornamentalnog tkanja što ukrašava i oživljava kamene 
zidove. Snimio je tako i motive koji su dobro znani u neiscrpnom 
repertoaru dekoracije s početka 4. stoljeća, ali je pri tome tra- 
ganju otkrio i svojim aparatom zabilježio i nove pojedinosti i 
vizure. Spoznalo se tako Buljevićevim snimanjem da je Palača 
još uvijek nedovoljno poznata, makar o njoj toliko znamo. 

Mnoštvo fotografija od kojih je na izložbi prikazan tek jedan 
dio potiče da se o Palači i dalje razmišlja i da se ta Nepoznata 
palača učini putem raznovrsnih proučavanja i analiziranja pred 
našim očima i u našoj svijesti što cjelovitijom i još bližom. Tada 
bi i znanstveni objektivizam, spomenut na početku, kao i mnogo- 
vrsne idealizacije, što je osobito važno, imali realniji temelj za 
ocjenjivanje okolnosti u kojima je Palača nastala i samih ljudi 
koji su je stvarali. Na taj bismo se način još više približili i 
vremenu i čovjeku koji je postavio temelje našem gradu. 


Željko Rapanić 

26—28. 


29. 
30. 
31. 


32. 


33—35. 


36—40. 


Prednja korica: Kasetirani svod Jupitrova hrama 
Stražnja korica: Začelje Jupitrova hrama 


. Portret cara Dioklecijana na novcu 
. Rekonstrukcija Dioklecijanove palače 


(E. Hćbrard—J. Zeiller, 1912) 

Današnji izgled Dioklecijanove palače 

Sačuvani dijelovi Dioklecijanove palače 

Peristil 

Pogled na trijem dekumana 

Motiv s Peristila 

Sfinga faraona Tutmosisa III (15. st. prije n. e.) 

Potpis jednog od graditelja ili klesara koji su radili na Palači 


. Dioklecijanov mauzolej 
. Pogled prema kupoli Mauzoleja 


Portret Dioklecijana na frizu u Mauzoleju 


. Portret Dioklecijanove žene Priske na frizu u Mauzoleju 
. Kapitel u Mauzoleju 

. Kripta Mauzoleja 

16—19. 


Detalji s nadvratnika Mauzoleja 
Vestibul 

Substrukcija Vestibula 

Središnja podrumska dvorana 
Trobrodna dvorana u podrumu Palače 
Južno pročelje Palače 

Zlatna vrata 

Detalji sa Zlatnih vratiju 

Potpis jednog graditelja ili klesara 

Dio jednog mozaika 

Terme u istočnom dijelu Palače 

Portal Jupitrova hrama 

Detalji s portala Jupitrova hrama 
Likovi na konzolama nadvratnika Jupitrova hrama 

